अर्थशास्त्रम्/अधिकरणम् १/अध्यायः १८
विनीतो राज-पुत्रः कृच्छ्र-वृत्तिरसदृशे कर्मणि नियुक्तः पितरं अनुवर्तेत । अन्यत्र प्राण-आबाधक-प्रकृति-कोपक-पातकेभ्यः   ।। ०१.१८.०१  ।।
 पुण्ये कर्मणि नियुक्तः पुरुषं अधिष्ठातारं याचेत्  ।। ०१.१८.०२  ।।
 पुरुष-अधिष्ठितश्च सविशेषं आदेशं अनुतिष्ठेत्  ।। ०१.१८.०३  ।।
 अभिरूपं च कर्म-फलं औपायनिकं च लाभं पितुरुपनाययेत्  ।। ०१.१८.०४  ।।
 तथाअप्यतुष्यन्तं अन्यस्मिन्पुत्रे दारेषु वा स्निह्यन्तं अरण्यायऽपृच्छेत   ।। ०१.१८.०५  ।।
 बन्ध-वध-भयाद्वा यः सामन्तो न्याय-वृत्तिर्धार्मिकः सत्य-वाग्-अविसंवादकः प्रतिग्रहीता मानयिता चाभिपन्नानां तं आश्रयेत   ।। ०१.१८.०६  ।।
 तत्रस्थः कोश-दण्ड-सम्पन्नः प्रवीर-पुरुष-कन्या-सम्बन्धं अटवी-सम्बन्धं कृत्य-पक्ष-उपग्रहं च कुर्यात्  ।। ०१.१८.०७  ।।
 एक-चरः सुवर्ण-पाक-मणि-राग-हेम-रूप्य-पण्य-आकर-कर्म-अन्तानाजीवेत्  ।। ०१.१८.०८  ।।
 पाषण्ड-संघ-द्रव्यं अश्रोत्रिय-उपभोग्यं वा देव-द्रव्यं आढ्य-विधवा-द्रव्यं वा गूढं अनुप्रविश्य सार्थ-यान-पात्राणि च मदन-रस-योगेनातिसंधायापहरेत्  ।। ०१.१८.०९  ।।
 पारग्रामिकं वा योगं आतिष्ठेत्  ।। ०१.१८.१०  ।।
 मातुः परिजन-उपग्रहेण वा चेष्टेत   ।। ०१.१८.११  ।।
 कारु-शिल्पि-कुशीलव-चिकित्सक-वाग्-जीवन-पाषण्डच्-छद्मभिर्वा नष्ट-रूपस्तद्-व्यञ्जन-सखश्-छिद्रेषु प्रविश्य राज्ञः शस्त्र-रसाभ्यां प्रहृत्य ब्रूयात् "अहं असौ कुमारः । सह-भोग्यं इदं राज्यम् । एको नार्हति भोक्तुम् । ये कामयन्ते मां भर्तुं तानहं द्विगुणेन भक्त-वेतनेनौपस्थास्यामि" इति इत्यपरुद्ध-वृत्तं   ।। ०१.१८.१२  ।।
 अपरुद्धं तु मुख्य-पुत्र-अपसर्पाः प्रतिपाद्यऽनयेयुः । माता वा प्रतिगृहीता   ।। ०१.१८.१३  ।।
 त्यक्तं गूढ-पुरुषाः शस्त्र-रसाभ्यां हन्युः   ।। ०१.१८.१४  ।।
 अत्यक्तं तुल्य-शीलाभिः स्त्रीभिः पानेन मृगयया वा प्रसञ्जयित्वा रात्रावुपगृह्यऽनयेयुः   ।। ०१.१८.१५  ।।
 उपस्थितं च राज्येन मद्-ऊर्ध्वं इति सान्त्वयेत्  ।। ०१.१८.१६अ ब  ।।
 एकस्थं अथ सम्रुन्ध्यात्पुत्रवांस्तु प्रवासयेत्  ।। ०१.१८.१६च्द्  ।।